חרמונה שורק

חרמונה שורק (נולדה ב-3 באפריל 1947) היא חוקרת ישראלית בתחום מדעי המוח המולקולריים, פרופסור אמריטה בקתדרה על שם שלזינגר במכון למדעי החיים שבאוניברסיטה העברית בירושלים. האשה הראשונה ששימשה בתפקיד דיקנית הפקולטה למדעים באוניברסיטה זו.

== ביוגרפיה ==
שורק נולדה בראשון לציון, בתם של תמר אבן, לימין מנהלת בית הספר חביב, ושל יוסף אבן (קמינצקי) שהיה קצין בצה"ל ואיש הש"י. סבה אהרון קרון היה מייסד הגימנסיה הריאלית, ובן דודה הוא הפיזיקאי וחבר הכנסת לשעבר פרופ' עוזי אבן. גיסתה היא הפרופסור לאה אבן.

למדה בבית הספר חביב ובגימנסיה הריאלית. לאחר מכן, המשיכה את לימודיה באוניברסיטה העברית. את התואר השלישי והתמחותה בביוכימיה ובביולוגיה מולקולרית עשתה במכון ויצמן, בין השנים 1976-1970. שורק המשיכה את השתלמותה באוניברסיטת רוקפלר בניו יורק, ובהמשך מונתה לפרופסור חבר במכון ויצמן; פרופסור חבר ופרופסור מן המניין בביולוגיה מולקולרית באוניברסיטה העברית בירושלים; ראשת המחלקה לכימיה ביולוגית וראשת המכון למדעי החיים ע"ש אלכסנדר סילברמן והמרכז לחקר המוח ע"ש אדמונד ולילי ספרא באוניברסיטה העברית בירושלים; ודיקן הפקולטה למדעי הטבע.

==מחקר==
תחום המחקר המרכזי של שורק הוא נוירוביולוגיה מולקולרית. במחקריה היא מתמקדת במנגנוני תגובה למצבי לחץ וחרדה, ובפיתוח תרופות ואמצעים אחרים להקטנת ההשפעות הטראומתיות של מצבי לחץ. בין היתר, שורק הובילה מאמצים לפיתוח תרופות חדשניות למניעה וטיפול בתסמונת פוסט-טראומטית ובמחלות ניווניות של המוח ומערכת העצבים.

שורק חוקרת את השפעותיו של האצטילכולין (ACh), מולקולה אורגנית שמשמשת מוליך עצבי שמפקח בין היתר על הפעלת שרירים בגוף, לזיכרון וללמידה, להפעלת בלוטות שונות (דמע, זיעה), לפעילות המעי, מערכת החיסון ועוד, ולצידו את החלבון אצטילכולין אסטראז, החומר המפרק אותו, ואת מערכות המיקרו רנ"א, ומקטעי רנ"א מעביר שמווסתים את ייצור אצטילכולין ואצטילכולין אסטראז. שורק הוכיחה במחקריה כי תהליך התקשורת בין תאי העצב בגוף מבוקר על ידי מיקרו רנ"א ומקטעי רנ"א מעביר (מולקולות בגודל קטן פי 100 מגן רגיל, המעורבות בפיקוח על תהליכי הביטוי של חומר גנטי וביצירת חלבון בגוף), והוכיחה כי במצבי לחץ רמת המיקרו רנ"א עולה במוח ובמעי ואילו בעקבות שבץ עולה רמתם של מקטעי רנ"א מעביר בתאי הדם. מחקריה שימשו בין היתר לפיתוח תרופה ניסיונית למחלות קרוהן ומיאסטניה ולפיתוח מדדים מבוססי מיקרו רנ"א לאבחון טראומות כגון הלם קרב.

==פרסים והוקרה==
* ד"ר לשם כבוד מ-אוניברסיטת סטוקהולם בשוודיה, 1996
* פרס מייסדי טבע לשנת 2006.
* ד"ר לשם כבוד מאוניברסיטת פרידריך-אלכסנדר ארלנגן-נירנברג בגרמניה, 2007
* ד"ר לשם כבוד מאוניברסיטת בן-גוריון בנגב 2007
* פרס רפפורט לחוקר ביו-רפואי בכיר 2015
* פרס א.מ.ת במדעי המוח 2022

==קישורים חיצוניים==

* [http://www.hayadan.org.il/bgu-honour-hermona-soreq-1511072 תיאור תחומי המחקר של שורק], באתר "הידען"
*[https://www.bio.huji.ac.il/he/node/7166 דף חוקר באתר המכון למדעי החיים ע"ש אלכסנדר סילברמן]
*מידע גינאולוגי, [https://gen.rlzm.co.il/persons/חרמונה-שורק/ באלבום משפחות ראשון לציון]
* [https://web.archive.org/web/20150530225149/http://elsc.huji.ac.il/soreq/home פירוט של תחומי המחקר המרכזיים], באתר המרכז לחקר מדעי המוח של האוניברסיטה העברית בירושלים 
* 
* בר חיון, [http://alaxon.co.il/thought/פרופ-חרמונה-שורק/ מדען אורח - פרופ' חרמונה שורק], באתר אלכסון, 12 בדצמבר 2013
* 

==הערות שוליים==

קטגוריה:סגל האוניברסיטה העברית בירושלים: מדעי החיים
קטגוריה:זוכות פרס רפפורט
קטגוריה:זוכי פרס רפפורט
קטגוריה:זוכי פרס מייסדי טבע
קטגוריה:זוכי פרס א.מ.ת.
קטגוריה:זוכות פרס א.מ.ת.
קטגוריה:מדעניות מוח ישראליות
קטגוריה:מדעני מוח ישראלים
קטגוריה:מנהלות ישראליות
קטגוריה:מנהלים ישראלים
קטגוריה:בוגרות הגימנסיה הריאלית
קטגוריה:בוגרי הגימנסיה הריאלית
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:בעלות תואר דוקטור ממכון ויצמן למדע
קטגוריה:בעלי תואר דוקטור ממכון ויצמן למדע
קטגוריה:מדענים ישראלים
קטגוריה:ישראליות שנולדו ב-1947
קטגוריה:ישראלים שנולדו ב-1947